text: Styr på vrede børn
  24 november 2010 kl. 09.32
  Skole i Horsens har indrettet et rum, hvor eleverne kan dampe af. hvis de er vrede eller kede af det.
  Langmarkskolen i Horsens har succes med lokale, hvor urolige elever kan dampe af. Skolen kalder lokalet "Ventilen".
  - Tidligere blev ca. 15 elever om ugen sendt op til mig på grund af konflikter. Nu er det kun en enkelt. Samtidig oplever vi også, at antallet af elever, der sendes i Ventilen, falder markant, fortæller skoleinspektør Jørn Vedel Eriksen og understreger de tre store fordele ved ordningen:
  Lærerne behøver ikke at skælde så meget ud, eleverne undgår et stort nederlag i alles påsyn, og de finder ud af, hvor grænserne går.
  - Vi giver først eleverne en mulighed for at dampe af, og derefter får vi os en stille og fornuftig snak. På den måde kan konflikter og dårligt humør hurtigt klinge af. Det kan også være, at der bare er brug for at gå en tur, spise den bolle man ikke fik til morgenmad eller give en håndsrækning til at få ryddet op i skoletasken, fortæller afdelingsleder Karen Rod Sørensen.
  